Täna hommikul tööle sõites tegi Mati Mettus väikese haagi sisse, et oma silmaga kaeda suure ettevõtmise jõudmist sellisesse etappi,  kus pikk asjaajamiste käik on jõudnud kopa maasse löömise hetkeni. "Kohe ei suudagi meenutada päris algust. Igal juhul Ranno Mellisega, kes on praegugi suurprojekti juht, alustasime Sindi Linnavalitsuse ja selle alluvuses oleva Sindi Veega meeldivat koostööd vist juba 2004. aastal. Ranno Mellis töötas projektijuhina 17 väikelinna programmi juures, millega tegeles OÜ Ekoekspert," püüdis Mati Mettus ootamatule küsimusele asjaajamiste alguse kohta mingit pidet mälus otsida. "Ühisveevärgi rajamise  murdepunktiks kujunes tol ajal parasjagu vastandlikke arvamusi tekitanud reovee peapumpla linnale tagasi ostmine Qualitexi käest. Mõistsime tookord, et linna üldise kanalisatsioonivõrgustiku häireteta funktsioneerimine on eeskätt ikkagi munitsipaalhalduses mõeldav, mitte ei pea asjaga tegelema ettevõte, kellel kanalisatsiooniteenuste pakkumisega väga vähe ühist," meenutas Mettus olulise sammu astumist, sest just tähtsa sõlme munitsipaalomandisse võtmine tegi alles võimalikuks 17 Eesti väikelinna vee- ja  kanalisatsioonimajanduse renoveerimise programmiga ühinemise. "Nimetatud programmi koosluses saime monofunktsionaalsete asulate programmiga ca 300 000 krooni toetust Qualitexilt rajatiste väljaostmiseks," rääkis Mettus, kes selgitas ostu juures peamist, et ilma munitsipaalomandisse tulekuta poleks olnud mõeldav osaleda 17 Eesti väikelinna vee- ja kanalisatsioonimajanduse renoveerimise programmis. Mettuse sõnade kohaselt rajati selle programmi abil veetoru Reiust Sinti ja pumbajaam ühendati olemasolevasse võrku.